DA Den Europæiske Unions Tidende C 112/1

UDTALELSE FRA KOMMISSIONEN

af 13. august 2009

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en vinkelsliber af mærket Dimension MD-2008-146

(EØS-relevant tekst)

2010/C 112/01

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning og anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 3. december 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk vinkelsliber af mærket Dimension, model DM/AG230-160.

Maskinen fremstilles angiveligt af Zheijang Yongkang Xing Pai Tool Co. Ltd. 56-1 W. Wangchun Road, Yongkang City, Zhejiang, 321300, KINA, og distribueres af Dimension Europe Kft., Budapest, Újlak u. 21., 1173, UNGARN.

Europa-Kommissionen modtog følgende dokumenter:

— Attest nr. AM 50019449 0001, rapport nr. 15002404 001 af 9. september 2003, for en vinkelsliber af typen S1M-ZZ09-230A, udstedt af TÜV Rheinland Product Safety GmbH, der attesterer overensstemmelse med direktiv 98/37/EF om maskiner

— Attest nr. S 50019447 0001 af 9. september 2003 for samme type vinkelsliber S1M-ZZ09-230A, udstedt af TÜV Rheinland Product Safety GmbH, der godkender vinkelsliberen til mærkning med »GS«-mærket

— Erklæring fra Zhejiang Yongkang Xing Pai Tool Co. Ltd. af 30. maj 2006 om, at vinkelsliberen af model S1M-ZZ09-230A er ækvivalent med modellen DM/AG230-160, som er omfattet af den ungarske foranstaltning

— EF-overensstemmelseserklæring udfærdiget af Dimension Europe Kft. den 30. august 2006 med reference til attest nr. AM 50019449 0001.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen finder, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen på basis af, at vinkelsliberen ikke er i overensstemmelse med følgende væsentlige sundheds- og sikkerhedskrav, som er fastsat i bilag I til direktiv 98/37/EF (med henvisning til specifikationerne i de harmoniserede europæiske standarder EN 50144-1:1998 — Elektrisk motordrevet håndværktøj — Sikkerhed — Del 1: Almindelige bestemmelser og EN 50144-2-3:2002 — Elektrisk motordrevet håndværktøj — Sikkerhed — Del 2-3: Særlige bestemmelser for slibemaskiner, skiveslibere og polermaskiner, som der henvises til i EF-overensstemmelseserklæringen fra fabrikanten):

1.5.1 — Risici, der skyldes elektrisk energi

Under den mekaniske styrkeprøvning gik ventilationsgitteret itu, og husets dele faldt fra hinanden, hvorved strømførende dele blev tilgængelige. Netledningens konstruktion var lettere end påkrævet, og den kan derfor let beskadiges.

1.5.6 — Brandfare

Under varmeprøvningen gik der ild i maskinen; den udsendte røg og gik derefter i stå.

1.7.4 — Brugsanvisning

De fleste af de generelle sikkerhedsanvisninger fandtes ikke i brugsanvisningen.

1.7.3 — Mærkning

Fabrikanten og fremstillingsåret var ikke angivet på vinkelsliberen.

3. Kommissionens udtalelse

Den 22. september 2008 henvendte Kommissionen sig skriftligt til

— Zhejiang Yongkang Xing Pai Tool Co. Ltd.

— Dimension Europe Kft., som har underskrevet EF-overensstemmelseserklæringen, og

— TÜV Rheinland Product Safety GmbH, som havde udstedt en overensstemmelsesattest for vinkelsliberen af typen S1M-ZZ09-230A, som blev angivet at være ækvivalent med vinkelsliberen af typen DM/AG230-160, som er omfattet af den ungarske foranstaltning.

Der er endnu ikke modtaget noget svar fra Dimension Europe Kft.

I et svar dateret 24. november 2008 bekræftede TÜV Rheinland, at de havde udstedt attest nr. AM 50019449 0001, rapport nr. 15002404 001 af 9. september 2003, for vinkelsliberen af type S1M-ZZ09-230A. TÜV Rheinland angav, at de ikke havde nogen oplysninger vedrørende vinkelsliberen af type »DM/AG230-160«. TÜV Rheinland havde kontaktet Zhejiang Yongkang Xing Pai Tools, som bekræftede, at de ikke fremstillede vinkelsliberen af typen DM/AG230-160 for Dimension Europe Kft., Ungarn.

TÜV Rheinland vedlagde desuden en erklæring dateret 29. oktober 2008 og underskrevet af Zhejiang TCH Industrial Co. Ltd., der angav, at de ikke fremstillede en vinkelsliber af model DM/AG230-160, og at denne således ikke var ækvivalent med vinkelsliberen af type S1M-ZZ09-230A.

Der er således ingen sikkerhed med hensyn til oprindelsen af den maskine, der er afprøvet af de ungarske myndigheder.

På baggrund af den foreliggende dokumentation og de bemærkninger, de berørte parter har fremsat, finder Kommissionen, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.